Recalcularea pensiilor. Data la care beneficiarii primesc deciziile
- Mădălina Sfrijan
- 31 martie 2024, 10:03
Pensii mai mari pentru români. După creșterea din ianuarie, următoarea majorare ar urma să fie făcută în luna septembrie. Se fac ultimele calcule în acest sens, urmând ca deciziile să ajungă la beneficiari în perioada următoare.
Pensii mărite pentru milioane de români
Beneficiarii din România vor primi deciziile pentru noile pensii peste doar câteva săptămâni. Simona Bucura-Oprescu, ministrul Muncii, a anunțat că acestea vor ajunge la pensionari la finalul lunii mai, cel târziu la începutul lunii iunie. Procedura de distribuție a acestor documente ar urma să fie încheiată până la jumătatea lunii august.
"Deciziile de recalculare vor ajunge efectiv la pensionari în această perioadă, astfel încât să fie înainte de luna septembrie, care reprezintă al doilea moment major al pensiilor. Primul a fost 1 ianuarie, când am avut majorarea cu 13,8, adică o creștere a punctului de pensie de la 1.785 lei la 2.032. ", a precizat ministrul.
Vestea așteptată de peste 3 milioane de pensionari
Peste 3 milioane de români așteaptă majorarea din luna septembrie. Creșterea aplicată din această toamnă vine după indexarea pensiilor cu 13,8% din 1 ianuarie 2024.
Simona Bucura Oprescu a anunțat care este termenul limită până la care beneficiarii pot depune adeverințele necesare pentru recalcularea pensiilor.
"Din septembrie încolo, pensionarii mai pot duce documente suplimentare pentru perioada de acord global, al 13-lea salariu, sporuri nepermanente, astfel încât niciunul dintre beneficiarii noștri, dacă are documente suplimentare pentru perioada de dinainte de 2001, să nu-și piardă niciun drept", a adăugat ministrul.
Pensii mărite. Se fac ultimele calcule
Simona Bucura Oprescu i-a asigurat pe toți beneficiarii din România că deciziile pentru noile pensii vor ajunge la timp. Casele de Pensii fac ultimele calcule legate de majorare, urmând ca deciziile să fie finalizate și expediate către români.
"Pe lângă asta, vreau să îi anunț pe toți pensionarii că vom fi gata la timp cu deciziile pe care aceștia le vor primi. Estimările noastre sunt că la sfârșitul lunii mai, începutul lunii Iunie, deja vom începe să trimitem noile decizii către pensionari. Ne dorim că înainte de jumătatea lunii august să avem acest proces finalizat.", a declarat oficialul.
Ministrul a subliniat că pensionarii mai au încă șase luni la dispoziție, începând cu data de 1 septembrie pentru a aduce documentele suplimentare.